एसीसी यू–१९ एसिया कप: नेपालको भारतसँग परीक्षा
नेपालले एसीसी यू–१९ एसिया कप क्रिकेटको पहिलो दिन शनिबार भारत यू–१९ को सामना गर्दै छ । भारत र नेपालसहित समूह ‘ए’ मा अफगानिस्तान र यूएई यू–१९ छन् । बंगलादेशमा हुने प्रतियोगिताको समूह ‘बी’ मा पाकिस्तान, श्रीलंका, आयोजक बंगलादेश र हङकङका यू–१९ टोली छन् ।
काठमाडौँ — नेपालले एसीसी यू–१९ एसिया कप क्रिकेटको पहिलो दिन शनिबार भारत यू–१९ को सामना गर्दै छ । भारत र नेपालसहित समूह ‘ए’ मा अफगानिस्तान र यूएई यू–१९ छन् । बंगलादेशमा हुने प्रतियोगिताको समूह ‘बी’ मा पाकिस्तान, श्रीलंका, आयोजक बंगलादेश र हङकङका यू–१९ टोली छन् ।समूह ‘ए’ का खेलहरू ढाका र समूह ‘बी’ का खेलहरू चट्गाउँमा हुनेछन् । नेपालले भारतसँग ढाकाको बीकेएसपी ३ मैदानमा खेल्नेछ । नेपालले अफगानिस्तानसँग सोमबार र यूएईसँग मंगलबार बिकेएसपी ४ मैदानमा खेल्नेछ । समूहका शीर्ष दुई टोली सेमिफाइनल पुग्नेछन् ।भारत प्रतियोगिताको प्रवल दाबेदार र अफगानिस्तान अघिल्लो वर्ष मलेसियामा सम्पन्न पछिल्लो यू–१९ एसिया कपको साबिक विजेता हो । पहिलो पटक यू–१९ एसिया कपको सेमिफाइनल पुगेको नेपालको चुनौतीलाई अफगानिस्तानले सजिलै पन्छाएको थियो । त्यसअघि नेपालले समूह चरणमा भारत यू–१९ माथि १९ रनको अविस्मरणीय जित हात पारेको थियो । कुनै पनि स्तरमा भारतमाथि नेपालको त्यो पहिलो विजय थियो ।नेपाली यू–१९ का प्रशिक्षक विनोद दासले नेपालको पहिलो लक्ष्य सेमिफाइनल भएको जनाएका छन् । उनको यो आशा भारतमा अघिल्लो महिना भएको चार टिमसम्मिलित यू–१९ क्रिकेटमा अफगानिस्तानमाथि नेपालको २५ रनको जितपछि आएको हो । नेपालले अफगानिस्तानलाई समूह चरणको अन्तिम खेलमा विजय हात पारे पनि तेस्रो स्थानको प्ले–अफमा अफगानिस्तानले नेपाललाई ७१ रनले पराजित गरेको थियो ।त्यसैले भारतसँगको खेल नेपाललाई अफगानिस्तानसँगको खेलअगाडि आफूलाई निखार्ने अवसर बन्न सक्छ । गत वर्ष भारतमाथि विजय हात पारे पनि शनिबार नेपाली टोलीले त्यही नतिजा दोहोर्‍याउने सम्भावना निकै न्युन छ । नेपालको वर्तमान यू–१९ टोली निकै नयाँ रहेको छ । भारतमा तीन साताअघि खेलेको टोलीबाट नेपालले चार खेलाडी परिवर्तन गरेको छ ।राष्ट्रिय टोलीबाट खेल्दै आएका ब्याट्सम्यान रोहित पौडेलसहित माथिल्लोक्रमका ब्याट्सम्यान रवीन्द्रजंग शाही, देव्रेहाते स्पिनर सूर्य तामाङ र मध्यम गतिका बलर नन्दन यादवलाई नेपाली यू–१९ टोलीमा समावेश गरिएको छ । उनीहरूलाई किशोर महतो, लोकेश बम, शम्साद आलम र विपिन रावललाई परिवर्तन गर्दै समावेश गरिएको हो ।चार टिमसम्मिलित यू–१९ क्रिकेट प्रतियोगितामा भारतको यू–१९ टोलीले नेपाल यू–१९ लाई ८ विकेटले सजिलै पराजित गरेको थियो । लखनउको इकाना अन्तर्राष्ट्रिय रंगशालामा सन्दीप जोराले ६६ रन बनाए पनि नेपाल यू–१९ केवल ४५.५ ओभरमा १ सय ५६ रनमा अलआउट भएको थियो । भारत यू–१९ ‘ए’ ले २४.१ ओभरमै लक्ष्य पूरा गरेको थियो । ओपनर तृतराज दासले ८६ बल खेली ७ चौका प्रहार गरी ४६ रन बनाएका थिए ।भारतको प्रतियोगिताले नेपाली खेलाडीलाई एक्सपोजर गराएको हुनाले यसपल्ट ब्याटिङमा सुधार हुने अपेक्षा प्रशिक्षक दासले राखेका छन् ।